Wara iktar minn għoxrin sena ta' wegħdi minn gvernijiet Nazzjonalisti, il-proġett ta' rinnovar tal-villaġġ tal-artiġjanat f'Ta' Qali mistenni jibda dalwaqt. Dan hekk kif il-pjanijiet b'rabta ma' dan il-proġett issa huma lesti fuq il-livelli kollha. Il-gazzetta KullĦadd tinsab infurmata li, matul l-aħħar sentejn, il-Gvern, permezz tal-Malta Industrial Parks, kien qed jaħdem qatigħ biex jagħti spinta lil dan il-proġett li, minkejja ħafna wegħdi li saru matul is-snin, qatt ma kien hemm pjan serju li fuqu l-proġett seta' jitwettaq. Filwaqt li Gvern Nazzjonalista kien dejjem juża dan il-proġett bħala karrotta qabel kull elezzjoni, Gvern Laburista għamel bil-kontra. Xahar biss wara li Gvern ġdid ġie elett fl-2013, il-Ministru għall-Ekonomija, l-Investiment, u l-Intrapriżi Żgħar Chris Cardona kkommetta ruħu mal-operaturi tal-Villaġġ tal-Artiġġjanat li kien se jindirizza s-sitwazzjoni ta' dan il-post. Kunċett ibbażat fuq il-karatteristiki tradizzjonali tal-arkitettura Maltija Din il-gazzetta tista' tiżvela li l-kunċett tal-villaġġ se jkun ibbażat fuq il-karatteristiki tradizzjonali tal-arkitettura tipika f'villaġġ Malti, fejn l-ispazju miftuħ u l-pajsaġġ jaħdmu flimkien biex joħolqu spazji distinti. Fil-fatt, id-disinn propost huwa simili għal raħal tradizzjonali, u ġie maħluq biex iservi kemm ta' attrazzjoni turistika, kif ukoll bħala spazju rikreattiv għall-familji Maltin. L-ippjanar neċessarju huwa kollu lest, u l-proġett se jkun propost biex jirċievi fondi mill-ERDF. Il-Malta Industrial Parks iffinalizzat id-disinji kollha, applikat u ġabet il-permessi tal-MEPA, filwaqt li solviet il-kwistjonijiet legali li kien hemm. Il-Malta Industrial Parks ħadmet ukoll mill-qrib mal-operaturi tal-villaġġ biex tiżgura li jiġu provduti b'titlu adegwat fuq l-art li jokkupaw, biex b'hekk ikunu f'pożizzjoni li jinvestu fl-operat tagħhom. Din il-ħidma ħalliet il-frott, għax sorsi infurmati li tkellmu ma' din il-gazzetta qalulna li dawk kollha li kellhom konvenju qablu mal-kuntratt offut u daħlu għalih. Dan ipprovda bażi konkreta sabiex il-proġett ikun jista' jimxi 'l quddiem. Din il-gazzetta tinsab infurmata li d-dettalji dwar il-proġett se jkunu qegħdin jingħataw fil-ġimgħat li ġejjin. IL-WEGĦDI TAL-PN FUQ IL-VILLAĠĠ TAL-ARTIĠJANAT: Mejju 1992 – L-eks-Ministru George Bonello du Puis kien qal li tħejja pjan biex il-villaġġ tal-artiġjanat f'Ta' Qali jinbidel f'wieħed li jkun jixraq lil pajjiżna. Ottubru 1993 – Sena wara l-Gvern ħabbar li kien għaddej bi pjan ta' żvilupp biex jorganizza mill-ġdid il-villaġġ tal-artiġjanat f'Ta' Qali. Lulju 2000 – Gvern ieħor Nazzjonalista approva d-development brief għall-proġett ta' żvilupp tal-villaġġ tal-artiġjanat f'Ta' Qali. Ġunju 2002 – Francis Zammit Dimech qal li l-pjan tal-Gvern kien li jiżviluppa l-villaġġ tal-artiġjanat f'Ta' Qali f'villaġġ żgħir bi ħwienet tal-artiġjanat Malti u bi pjazez fejn isir taħriġ fl-artiġjanat Malti. Kellu jkun hemm numru ta' cycle tracks u anke kellhom jinbnew xi ġibjuni biex jilqgħu l-ilma sabiex il-villaġġ jinżamm dejjem nadif. Jannar 2004 – Il-MEPA ħarġet il-permess għall-proġett tal-iżvilupp tal-Crafts Village f'Ta' Qali. Awwissu 2004 – Edwin Vassallo qal li l-proġett tal-villaġġ tal-artiġjanat kien se jkun prijorità ewlenija għall-Gvern matul is-sena ta'wara. Lulju 2005 – Edwin Vassallo kien ħabbar li l-proġett tal-Crafts Village kellu jibda matul l-2006. Lulju 2006 – Jesmond Mugliett kien qal li jinsab deċiż li l-Ministeru tiegħu kien se jikkordina l-ħidma sabiex jinħarġu t-tenders għall-proġett tal-villaġġ tal-artiġjanat f'Ta' Qali u li anke kienet twaqqfet task force magħmula minn uffiċjali minn diversi entitajiet sabiex jitlestew dawn it-tenders. Settembru 2006 – Lawrence Gonzi wiegħed li l-proġett tal-villaġġ tal-artiġjanat f'Ta' Qali kien mistenni jkun mexa sostanzjalment sal-elezzjoni ġenerali tal-2008. Lulju 2007 – Jesmond Mugliett ħabbar li l-villaġġ tal-artiġjanat kien se jitwaqqa' u jinbena mill-ġdid. Kien qal ukoll li t-tenders kienu se jingħataw fl-ewwel xhur tal-2008 waqt li kien iddeskriva dan il-proġett bħala "ħolqa oħra minn kullana ta' wegħdi mwettqa". Frar 2008 – Fi tmiem il-leġiżlatura u wara 16-il sena sħaħ ta' wegħdiet, il-proġett tal-villaġġ tal-artiġjanat baqa' ma sarx. Fil-manifest elettorali tiegħu għall-elezzjoni tal-2008, il-PN reġa' wiegħed li jekk ikun fil-Gvern kien se jwettaq dan il-proġett, liema proġett kellu jitlesta fi żmien erba' snin. Ġunju 2012 – Ġie ffirmat memorandum of understanding bejn il-Malta Industrial Parks u l-GRTU dwar xogħlijiet infrastutturali fil-Crafts' Village f'Ta'Qali. Sal-elezzjoni x-xogħlijietbaqgħu ma sarux.